Гъуэгугъэлъагъуэ
Щичэзу дыдэм жыIапхъэр къыщраупщIэрэ нобэрей ди гъащIэм гупсэхуу дыхэзыгъаплъэ, ар куууэ къэзыгъэлъагъуэ тхыгъэ купщафIэхэр ди пащхьэ къизылъхьэф журналист Iэзэхэр щызэщIэгъэуIуащ «Адыгэ псалъэ» газетым.
Апхуэдэу дахэу зэтеубла хъуа Iуэхум си щхьэкIэ хуабжьу сыщогуфIыкI. ЩIэджыкIакIуэхэр (ахэр сыт хуэдэ ныбжьым итми) нэхъ зыхуей, зыгъэпIейтей псалъэмакъ щхьэпэ лъэпкъ газетым зэпымыууэ ирегъэкIуэкI, нэгъуэщIу жысIэнщи, ар ди гумрэ ди псэмрэ къопсэлъыкI. Ар къызыхэкIыр, зи фIыщIэр, дауи, хэт дежкIи гурыIуэгъуэщ, хэти ещIэ.
Газетыр зытепсэлъыхь Iуэхугъуэхэм хуабжьу заубгъуащ, псом хуэмыдэу иужьрей илъэсхэм. Гуапэщ, гугъэзагъэ-псэгъэгуфIэщ «Адыгэ псалъэм» дэ щыгъуазэ, нэIуасэ дызыхуищIыр ди Къэбэрдей-Балъкъэрымрэ дызыхыхьэ Урысей къэралышхуэмрэ щекIуэкI гъащIэм зэримызакъуэр. Дуней псом щыхъыбархэм кIэщIу, гурыIуэгъуэу, я купщIэ дыдэр Iэзэу къыхэхауэ мыбы дыкъыщоджэ.
Урыс-Кавказ зауэ мыгъуэжьым щыгъуэ леишхуэ зытехьа, нобэ хамэ щIыпIэхэм хэхэсу щыпсэу адыгэхэм я дуней тетыкIэм газетым гулъытэ хэха зэрыхуищIым мыхьэнэуэ иIэр къыпхуэмылъытэнщ, лъэпкъыр нэхъри зэрыщIэу, зэкIэлъыкIуэ-зэлъыгъуазэу екIуэкIыурэ узыгъэгуфIэ Iуэху дахэ кърикIуащ: къагъэзэж ди къуэш-ди шыпхъухэм. Апхуэдэ Iуэху еплъыкIэр, бгъэдыхьэкIэр Iэмал дахэщ икIи щхьэпэщ. Абыхэм щIэджыкIакIуэр егъэгуфIэ, егъэин, егъэгушхуэ.
УмыгуфIапIэр иIэ сытми? Апхуэдиз леймрэ хьэзабымрэ зытралъхьэу ди Адэжь лъапсэр залымыгъэкIэ зрагъэбгына адыгэхэр ноби щопсэу хамэ къэралхэм, цIыху хуэдэу цIыхум яхэтыфу, ди хабзэ, ди нэмыс яхъумэжу, я дахагъкIэ адрей лъэпкъхэм къахэщхэщхьэхукIыу. Ди лъэпкъыр щикъухьа хамэ къэрал дэтхэнэми и зы кIапэлъапи къамыгъанэу, къытхэкIа ди цIыхушхуэхэм, цIыху щыпкъэхэм я гъащIэмрэ нобэ абыхэм я IуэхущIафэхэмрэ щыгъуазэ дыхуещI дэ «Адыгэ псалъэ» газетым. Апхуэдэхэм деж ди щхьэр ину долъагъуж, дыкъызыхэкIа лъэпкъыр щыпкъэщи, лъэпкъ лIыхъужьщи. Адыгэр нэхъри егъэдахэ, абы и фIымрэ и дунеймрэ нэхъри нэIурыт-нэрылъагъу къытщещI ди газетым. Ар къэбэрдейхэм я гъуэгугъэлъагъуэщ, я къаблэмэщ.
Пэж дыдэу псори дыщыгъуазэщ а Iуэхушхуэ-Iуэху щхьэпэхэм я унэтIакIуэ-убзыхуакIуэм. Ахэр псом япэу ХьэфIыцIэ Мухьэмэд, ЖьэкIэмыхъу Маринэ, Жыласэ Заурбэч, Ширдий Маринэ сымэщ. Щыуагъэшхуэ хъунт зи цIэ къисIуа а цIыху лъапIэхэм Джэрыджэ Арсен и цIэр ябгъурымытамэ. Абы и IэдакъэщIэкI купщIафIэхэм куэдкIэ ягъэбжьыфIащ, ягъэдэхащ адыгэ газетым и напэкIуэцIхэр.
Я тхыгъэхэр нэщIысащ, я адыгэбзэр шэрыуэщ, къабзэщ ЩхьэщэмыщI Изэ, НэщIэпыджэ Замирэ, Истэпан Залинэ, Чэрим Марианнэ, Багъэтыр Луизэ, ТекIужь Заретэ, Щомахуэ Залинэ, Гугъуэт Заремэ сымэ, нэгъуэщIхэми. Илъэс куэд щIауэ щIэджыкIакIуэхэм я гумрэ я псэмрэ дыхьэ тхыгъэ гъэщIэгъуэнхэр я Iэдакъэ къыщIокI Тэнащ Анатолэ, Уэрэзей Афлик, Шал Мухьэмэд, Уэрдокъуэ Женя, Жыласэ Маритэ, Лъостэн Музэ, Хьэжыкъарэ Алик, Къумахуэ Аслъэн сымэ. Си гуапэщ зи цIэ къисIуа а IэщIагъэлI нэсхэр, ди лъэпкъыр нэхъри зыгъэдахэ, зыбгъэжьыфIэхэр, куэдрэ тхуэузыншэну, гъащIэм и IэфIыпIэм гу щахуэну.
Ди лъэпкъ газет закъуэм, гъуджэм IупщI дыдэу къищым хуэдэу, ди гъащIэ гъуэгуанэ блэкIа хьэлъэр, ауэ лIыхъужьыгъэ нэскIэ псыхьар икIи гъэнщIар, ноби ди псэукIэ-зэхэтыкIэр дэзыгъэлъагъужым, Iэ тезымыдзэфхэми Тхьэм гущIэгъу къахуищIи, дяпэкIэ къызыхахынрэ зыхэIэбэнрэ яIэу игъэпсэухэ!
Гъэунэ Борис,
«Iуащхьэмахуэ» журналым жэуап зыхь и секретарь,
КъБР-м щIыхь зиIэ и журналист.
